## Pravilnik o sigurnosnom savjetniku

### NN 144/2005 (7.12.2005.), Pravilnik o sigurnosnom savjetniku

# MINISTARSTVO MORA, TURIZMA, PROMETA I RAZVITKA

**2731**

Na temelju članaka 4a., 4b. i 4c. Zakona o
prijevozu opasnih tvari (»Narodne novine« 97/93 i 151/03) ministar mora,
turizma, prometa i razvitka, uz suglasnost ministra unutarnjih poslova i
ministra znanosti, obrazovanja i športa donosi

## PRAVILNIK

### O SIGURNOSNOM SAVJETNIKU

Članak 1.

(1) Ovim se Pravilnikom propisuju glavne zadaće
sigurnosnih savjetnika, uvjeti za stjecanje statusa sigurnosnog savjetnika,
ovlast za tijela koja mogu provoditi obuku i provjeru znanja sigurnosnih
savjetnika, sadržaj, izgled i rok važenja potvrde o obučenosti sigurnosnog
savjetnika.

(2) Svi subjekti čija djelatnost obuhvaća
transport ili s transportom u cestovnom, željezničkom ili unutarnjem plovnom
prijevozu povezan utovar ili istovar opasnih roba moraju imenovati jednog ili
više sigurnosnih savjetnika za transport opasnih roba, odgovornih za pomoć u
prevenciji rizika povezanih s takvim djelovanjima s obzirom na ljude, imovinu i
okoliš.

Članak 2.

(1) Svi subjekti čije djelovanje uključuje
transport ili s transportom u cestovnom, željezničkom ili unutarnjem plovnom
prijevozu povezan utovar ili istovar opasnih roba moraju osigurati odgovarajuću
obuku osobama uključenim u prijevoz opasnih roba.

(2) Razmjerno razini opasnosti koja se javlja
pri mogućim nez­godama s
prijevozom i rukovanjem opasnim robama, djelatnici moraju biti adekvatno
obučeni i upućeni u opasnosti koje opasne robe predstavljaju. Obuka
djelatnicima mora osigurati znanja potrebna za sigurno rukovanje kao i
postupanje u slučajevima nezgoda.

(3) Obuka vozača koji upravljaju vozilima za
prijevoz opasnih roba regulira se posebnim propisima i nije dio ovog
Pravilnika.

Članak 3.

Pojedini izrazi u smislu ovog Pravilnika imaju
sljedeće značenje:

(a) *»subjekt«*
je svaka fizička ili pravna osoba, svaka udruga ili skupina osoba koje nisu
pravne osobe, a koje obavljaju profitne ili neprofitne poslove prijevoza,
utovara ili istovara opasnih roba;

(b) *»sigurnosni
savjetnik za prijevoz opasnih roba«* (u daljnjem tekstu: sigurnosni
savjetnik) je svaka osoba koju odredi rukovoditelj ili uprava subjekta, a čija
je zadaća izvršavanje naloga opisanih u članku 7. ovoga Pravilnika i koja je
ishodila potvrdu o obučenosti opisanu u članku 11. ovoga Pravilnika.

(c) *»opasna
roba«* je tvar ili predmet koju kao opasnu opisuje ADR-a, RID-a, ADN-a ili
materije ili predmeti čiji je prijevoz zabranjen prema ADR-a, RID-a, ADN-a ili
je dozvoljen po uvjetima predviđenim u tim sporazumima.

(d) *»Povjerenstvo
za prijevoz opasnih roba«* je tijelo u čijem je sastavu najmanje pet
stručnjaka za prijevoz opasnih roba koje imenuje ministar mora, turizma, prometa
i razvitka (u daljnjem tekstu: ministar) od kojih su najmanje dva člana
djelatnici ministarstva mora, turizma, prometa i razvitka (u daljnjem tekstu:
ministarstva), koji rade na poslovima vezanim uz prijevoz opasnih roba. Rad
Povjerenstva za prijevoz opasnih roba regulira Poslovnik o radu, kojeg donosi
ministar.

Članak 4.

Odredbe ovog Pravilnika ne moraju se
primjenjivati pri prijevozu opasnih roba u vlasništvu Oružanih snaga Republike
Hrvatske kao i roba pod njihovim nadzorom, kao ni na subjekte uključene u hitnu
sanaciju nesreća s opasnim robama.

Članak 5.

Odredbe ovog Pravilnika se ne primjenjuju na
subjekte čije djelovanje se svodi na količine po transportnoj jedinici koje su
manje od onih danih u 1.1.3.6, 2.2.7.1.2 i u Poglavljima 3.3 i 3.4 ADR-a, RID-a
i ADN-a.

Članak 6.

(1) Ministar na prijedlog Povjerenstva za
prijevoz opasnih roba može donijeti odluku da se odredbe ovog Pravilnika ne
primjenjuju na subjekte kojima glavna ili sporedna djelatnost nije transport
ili s njime povezan utovar ili istovar opasnih roba, a koji samo povremeno
sudjeluju u tuzemnom transportu ili s njime povezanom utovaru i istovaru
opasnih roba, koje predstavljaju malu opasnost ili rizik od zagađenja.

(2) Izuzeće iz stavka 1. ovoga članka se može
odobriti do godine dana.

Članak 7.

(1) Osnovna obveza sigurnosnog savjetnika je da
s odgovornošću prema upravi subjekta, na prikladan način i s prikladnim
djelovanjima, u zadanim okvirima djelovanja subjekta, omogući upravljanje u
skladu sa zahtjevima, na najsigurniji mogući način.

(2) Osim obveza iz stavka 1. ovoga članka, a
obzirom na rad i djelokrug rada subjekta sigurnosni savjetnik ima i sljedeće
dužnosti:

(a) nadzirati udovoljavanje zahtjevima rukovanja
i transportiranja opasnih roba;

(b) savjetovanje uprave ili odgovornih djelatnika
o transportu opasnih roba;

(c) izrađivati godišnja izvješća upravi
subjekta, te ako je tako zahtijevano i nadležnim tijelima lokalne (regionalne)
samouprave, o aktivnostima subjekata pri transportu opasnih roba. Godišnja
izvješća moraju se pohranjivati pet godina i moraju biti dostupna na zahtjev
Povjerenstva za prijevoz opasnih roba ili nadležnih tijela državne uprave.

(3) Dužnost sigurnosnih savjetnika je i
nadziranje primjene i postupaka djelovanja subjekata i to:

(a) postupaka usklađivanja sa zahtjevima
identifikacije opasnih roba koje se prevoze;

(b) sposobnosti izbora odgovarajućih prijevoznih
sredstava koja udovoljavaju posebnim zahtjevima s obzirom na značajke
prevoženih opasnih roba;

(c)  postupaka provjere opreme koja se
koristi pri prijevozu, utovaru ili istovaru opasnih roba;

(d) prikladnog obučavanja i uvježbavanja
djelatnika uključenih u prijevoz opasnih roba opisanih člankom 2. ovog
Pravilnika kao i posebne obuke vozača te vođenja evidencije o razini njihove
obučenosti i uvježbanosti i valjanosti njihovih odobrenja;

(e) primjeni hitnih postupanja u slučaju bilo
kakve nezgode ili incidenta koji se mogu dogoditi tijekom prijevoza, utovara
ili istovara opasnih roba;

(f) istraživanja, a kada je to potrebno i
izvješćivanja o ozbiljnijim nezgodama ili incidentima ili grubim prekršajima
zabilježenim tijekom prijevoza; utovara ili istovara opasnih roba, koja moraju
biti u roku od 15 dana od nesreće proslijeđena Povjerenstvu za prijevoz opasnih
roba;

(g) primjeni prikladnih mjera za sprečavanje nastajanja
nezgoda, incidenata ili grubih prekršaja;

(h) uzimanje u obzir propisa i posebnih zahtjeva
koji se primjenjuju pri prijevozu opasnih roba pri odabiru ugovornih
podizvođača ili trećih osoba koji bi mogli biti uključeni u postupke transporta
opasnim robama;

(i) osiguravanju i provjeri da su djelatnici,
koji sudjeluju u prijevozu, utovaru ili istovaru, detaljno upućeni u svoje
radne procedure i zadaće;

(j) provođenju mjera kojima se povećava spoznaja
o rizicima koji se javljaju pri prijevozu, utovaru ili istovaru opasnih roba;

(k) osiguravanju postupka provjeravanja kojima
se osigurava da se u vozilu nalaze potrebna i propisana oprema i dokumentacija;

(l) osiguravanju postupka provjeravanja kojima se
osigurava usklađenost sa zahtjevima koji se odnose na utovar i istovar;

(m) postojanja sigurnosnog plana prijevoza
izrazito opasnih roba.

Članak 8.

Sigurnosni savjetnik može biti i rukovoditelj
subjekta kao i osoba koja ima druga zaduženja unutar subjekta. Sigurnosni
savjetnik može biti i osoba izvan subjekta, uz uvjet da su osigurani uvjeti da
ta osoba može izvršavati zadaće sigurnosnog savjetnika.

Članak 9.

Svaki subjekt koji mora imati sigurnosnog
savjetnika treba izvijestiti Povjerenstvo za prijevoz opasnih roba o imenovanju
ili raz­rješenju svog sigurnosnog savjetnika s
podacima o sigurnosnom savjetniku u roku od 15 dana od nastale promjene.

Članak 10.

Ukoliko je pri prijevozu, utovaru ili istovaru
poduzetom od strane nekog subjekta došlo do nezgode, pri kojoj su ozlijeđeni
ljudi i/ili značajnije oštećena imovina i/ili okoliš, tada je sigurnosni
savjetnik po prikupljenim informacijama obvezan sastaviti izvješće o nezgodi
upravi subjekta, Povjerenstvu za prijevoz opasnih roba i ukoliko je to traženo i
nadležnim tijelima lokalne (regionalne) samouprave.

Izvješće iz stavka 1. ovoga članka ne zamjenjuje
niti jedno drugo izvješće koje može biti zatraženo na temelju međunarodnog
ugovora koji obvezuje Republiku Hrvatsku ili odgovarajućih propisa u Republici
Hrvatskoj.

Članak 11.

Sigurnosni savjetnik kao uvjet obavljanja svoje
zadaće mora ishoditi potvrdu (certifikat) o obučenosti sigurnosnog savjetnika
za prijevoz opasnih roba (u daljnjem tekstu: potvrdu) koja je u prilogu ovog
Pravilnika. Potvrdu izdaje ministar na prijedlog Povjerenstva za prijevoz
opasnih roba.

Članak 12.

(1) Da bi ishodio potvrdu o obučenosti kandidat
mora proći prikladnu obuku i udovoljiti provjeri znanja koju mora potvrditi
ministar, a na prijedlog Povjerenstva za prijevoz opasnih roba čija najmanje
dva člana moraju sudjelovati u radu ispitnog tijela.

(2) Članovi Povjerenstva koji sudjeluju u radu
ispitnog tijela pri provjeri znanja imaju pravo na novčanu naknadu i nadoknadu
mogućih troškova nastalih radi sudjelovanja u ispitnom tijelu, koju snosi
tijelo koje je ovlašteno za obavljanje obuke i provjeru znanja sigurnosnih
savjetnika.

Članak 13.

Glavna svrha izobrazbe sigurnosnih savjetnika
mora biti osiguravanje potrebnog znanja kandidata o rizicima koji se javljaju
pri prijevozu opasnih roba kao i poznavanja zakona, odredbi i administrativnih
propisa primjenjivih na načine prijevoza kao i zaduženja propisanih člankom 7.
ovoga Pravilnika.

Članak 14.

(1) Izobrazbu sigurnosnih savjetnika mogu
obavljati tijela koja ovlasti ministar na prijedlog Povjerenstva za prijevoz
opasnih roba, u suglasnosti s Ministarstvom unutarnjih poslova i Ministarstvom
znanosti, obrazovanja i športa. Ovlaštenje se izdaje na rok od najviše godinu
dana.

(2) Tijela koja žele obavljati izobrazbu i
provjeru znanja sigurnosnih savjetnika dužna su uz zahtjev za izdavanje
ovlaštenja Povjerenstvu priložiti elaborat o obučavanju sigurnosnih savjetnika
koji mora sadržavati:

– reference;

– popis odgovornih osoba;

– popis predavača s opisom kvalifikacije te
područja obuke za koje su zaduženi;

– popis mogućih članova ispitnog tijela;

– plan nastavnog i ispitnog programa s opisom
mjesta, pedagoških pomagala i terminskih planova obuke i ispitivanja;

– katalog ispitnih pitanja i odgovora;

– popis literature namijenjene obuci.

(3) Ministar može na prijedlog Povjerenstva
ukinuti ovlaštenje ako se utvrdi da je ovlašteno tijelo prestalo udovoljavati
navedenim zahtjevima kao i u slučaju nepoštivanja uvjeta iz ovoga Pravilnika.
Ovlašteno tijelo dužno je u roku od 15 dana prijaviti svaku promjenu koja bi
imala utjecaj na izdano ovlaštenje.

(4) Vrijeme provjere znanja pred ispitnim
tijelom, kao i popis kandidata, tijelo koje organizira provjeru dužno je
najaviti Povjerenstvu najmanje 15 dana prije predloženog termina održavanja
provjere.

Članak 15.

(1) Povjerenstvo za prijevoz opasnih roba mora
za razdoblje od sedam godina od imenovanja voditi očevidnik o tijelima koja su
ovlaštena obavljati obuku sigurnosnih savjetnika; očevidnik o sigurnosnim savjetnicima,
očevidnik o izvješćivanju o ozbiljnijim nezgodama ili incidentima ili grubim
prekršajima koje dostave sigurnosni savjetnici i očevidnik o tijelima koja su
izuzeta od obveze imenovanja sigurnosnog savjetnika sukladno članku 6. ovog
Pravilnika.

(2) Predsjednik Povjerenstva mora biti djelatnik
Ministarstva, koji za rad Povjerenstva odgovara ministru.

Članak 16.

(1) Ispitno tijelo imenuje ministar na prijedlog
Povjerenstva za prijevoz opasnih roba.

(2) Imenovanje može biti ograničenog trajanja, a
mora se zasnivati na sljedećim kriterijima:

– kompetentnost ispitnog tijela;

– specifikaciji načina ispitivanja predloženog
od ispitnog tijela;

– mjerama kojima se osigurava objektivnost
ispitivanja;

– neovisnosti ispitnog tijela od svih fizičkih i
pravnih osoba koje zapošljavaju savjetnike sigurnosti.

Članak 17.

Cilj provjere znanja je utvrđivanje imaju li
kandidati za sigurnosne savjetnike potrebnu razinu znanja nužnu za obavljanje
dužnosti savjetnika navedenih u članku 7. ovoga Pravilnika i nužnu za ishođenje
potvrde opisane u članku 11. ovog Pravilnika. Ta znanja obuhvaćena provjerom
moraju pokrivati najmanje sljedeća područja:

(a) znanja o posljedicama prouzročenim nezgodama
s opasnim robama kao i znanja o glavnim uzrocima nezgoda;

(b) poznavanje nacionalnih zakona, međunarodnih
konvencija i sporazuma s naglaskom na:

– klasifikaciju opasnih roba (postupke za
razvrstavanje otopina i mješavina, strukture lista tvari, klase opasnih roba i
principe za njihovo razvrstavanje, prirodu prevoženih roba, fizikalne, kemijske
i toksikološke značajke opasnih roba);

– temeljne pakirne zahtjeve, zahtjeve za
spremnike i kontejnerske spremnike (tipovi, kôdovi,
označivanje, konstrukcija, inicijalna i periodična ispitivanja i testiranja);

– označivanje i obilježavanje, obilježavanje
naljepnicama i označivanje narančastim pločama (označivanje i obilježavanje
pakiranja, postavljanje ili skidanje naljepnica ili narančastih ploča);

– pojedinosti iz transportne dokumentacije;

– metode isporuke i ograničenja otpreme (cjelovita
roba, prijevoz u rasutom stanju, prijevoz u IBC-ima, kontejnerski prijevoz,
prijevoz u fiksnim ili izgradnim spremnicima);

– prijevoz putnika;

– zabrane i mjere opreza kod miješanih tereta;

– odvajanje roba;

– ograničenjima prevoženih količina i količinska
izuzeća;

– rukovanje i skladištenje (utovar i istovar,
omjeri punjenja, skladištenje i odvajanje);

– čišćenje i/ili otplinjavanje
prije utovara i nakon istovara;

– stručnu obučenost posade;

– dokumentaciju vozila (prijevozni list, pisane
upute, potvrdu o prikladnosti vozila, potvrdu o obučenosti vozača, preslike
mogućih izuzeća, ostalu dokumentaciju);

– pisane upute (primjena uputa i opreme za
zaštitu posade);

– zahtjeve nadziranja (parkiranje);

– prometnu regulativu i ograničenja;

– rasipanja i ispuštanja roba koje uzrokuju
zagađenja;

– zahtijevanu transportnu opremu.

Članak 18.

(1) Provjera znanja sastoji se od obveznog
pismenog ispita, koji se može dopuniti usmenom provjerom znanja.

(2) Obvezni pismeni ispit mora se sastojati od dva
dijela:

(a) Kandidati moraju dobiti upitnik koji mora
sadržavati najmanje 20 pitanja bez predloženih odgovora i to iz područja
navedenih u članku 17. ovoga Pravilnika. Moguće je koristiti formu pitanja s
više predloženih odgovora i to tako da se dva takva pitanja računaju kao jedno
pitanje bez predloženog odgovora. Poseban značaj treba dati sljedećim
područjima:

– osnovnim preventivnim i sigurnosnim mjerama;

– razvrstavanju opasnih roba;

– temeljnim pakirnim zahtjevima, uključivo
spremnicima, kontejnerskim spremnicima, vozilima-cisternama, itd.;

– oznakama opasnosti i naljepnicama opasnosti (listicama);

– informacijama iz transportne dokumentacije;

– rukovanju i skladištenju;

– stručnoj osposobljenosti posade;

– dokumentaciji vozila i transportnim potvrdama;

– pisanim uputama;

– zahtijevanoj transportnoj opremi;

(b) Kandidati moraju napraviti studiju slučaja
koja uključuje obveze savjetnika propisane u članku 7. ovoga Pravilnika, na
način da prikažu vještinu potrebnu za izvršavanje zadaća savjetnika.

Članak 19.

(1) Ministar na prijedlog Povjerenstva za
prijevoz opasnih roba može odlučiti da kandidati čiji djelokrug rada je
specijaliziran odnosno, ograničen na određene tipove opasnih roba mogu biti
ispitani samo za te tipove opasnih roba. Takvi tipovi roba su:

– klasa 1;

– klasa 2;

– klasa 7;

– klase 3, 4.1, 4.2, 4.3, 5.1, 5.2, 6.1, 6.2, 8
i 9;

– UN 1202, 1203 i 1223.

(2) U potvrdi opisanoj u članku 11. ovoga
Pravilnika mora biti jasno naznačeno da vrijedi samo za one tipove opasnih roba
navedenih u pododjeljku potvrde a za koje je sigurnosni savjetnik ispitan prema
zahtjevima iz članka 18. ovoga Pravilnika.

Članak 20.

(1) Ispitna tijela dužna su izdavati kataloge
pitanja s provedenih ispitivanja.

(2) Ministarstvo mora, turizma, prometa i
razvitka, dostavljat će redovno Europskoj komisiji pregled kataloga pitanja iz
stavka 1. ovoga članka.

Članak 21.

Potvrda o obučenosti sigurnosnog savjetnika mora
biti u skladu s potvrdom koja je u prilogu ovog Pravilnika i mora biti prihvaćena
od svih zemalja potpisnica ADR-a, RID-a i ADN-a. Potvrda se izdaje na hrvatskom
i engleskom jeziku.

Članak 22.

Potvrda o obučenosti sigurnosnog savjetnika
vrijedi pet godina od dana provjere znanja i produljit će se za idućih pet
godina ukoliko je savjetnik uspješno zadovoljio ponovnoj provjeri, održanoj
unutar zadnje godine valjanosti postojeće potvrde.

Članak 23.

(1) Osobe na koje se odnosi članak 2. ovoga
Pravilnika i koje obavljaju poslove za subjekte s obvezom imenovanja
sigurnosnih savjetnika, a čije su zadaće rukovanje s opasnim robama te briga o
prijevozu opasnih roba, moraju biti obučene razmjerno svojim zadaćama,
dužnostima i obvezama i upućeni u opasnosti koje opasne robe predstavljaju.

(2) Djelatnici moraju biti upućeni u zahtjeve
odredbi o prijevozu opasnih tvari (roba).

(3) Obuka djelatnicima mora osigurati znanja
potrebna za sigurno rukovanje kao i postupanje u slučajevima nezgoda.

(4) Kada je prijevoz opasnih roba dio višenačinskog
prijevoza, djelatnici moraju poznavati zahtjeve i za te druge načine prijevoza.

(5) Kad je riječ o robama klase 7, djelatnici
moraju imati prikladnu obuku obzirom na opasnosti od zračenja kojima su
izloženi kao i mjerama opreza koje moraju poduzimati kako bi smanjili izlaganje
opasnostima samih sebe i ostalih nazočnih osoba.

(6) Pojedinosti o svim poduzetim obukama moraju
biti pohranjene od strane poslodavca i samoga djelatnika, te moraju biti
provjerene pri uvođenju u posao svakoga novog djelatnika. Obuka se mora
periodično ponavljati kako bi se usvojile promjene i nadopune zakona, odredbi i
administrativnih propisa. Brigu o obuci uz upravu subjekta, mora voditi
imenovani sigurnosni savjetnik.

Članak 24.

Odredba članka 20. stavka 2. ovoga Pravilnika
primjenjuje se od dana ulaska Republike Hrvatske u Europsku uniju.

Članak 25.

Ovaj Pravilnik stupa na snagu osmog dana od dana
objave u »Narodnim novinama«, a počinje se primjenjivati od 1. siječnja 2006.
godine.

Klasa: 011-01/05-02/100

Urbroj: 530-05-07-01

Zagreb, 28. studenoga 2005.

Ministar

**Božidar Kalmeta**, v. r.

**POTVRDA O OBUČENOSTI SIGURNOSNOG SAVJETNIKA ZA PRIJEVOZ
OPASNIH ROBA**

**Certificate** **of training as safety adviser for the transport of dangerous goods**

Certifikat br.: / *Certificate* *No*.: ..............................................................

Oznaka države koja je izdala potvrdu: / *Distinguishing* *sign of the State issuing
the certificate:* HR

Prezime: / Surname:
...............................................................................

Ime: / Forename(s):
................................................................................

Datum i mjesto rođenja: / *Date and place of birth*:
............................

Državljanstvo: / *Nationality*:
..................................................................

Vlastoručni potpis savjetnika: / *Signature of holder*:
..........................

Vrijedi do: / Valid until:................................................................
za poduzeća koja prevoze ili utovaraju ili istovaraju opasne robe: / *for* *undertakings which
transport dangerous goods
and for undertakings which carry out
related loading or unloading:*

 cestama / *by* *road*

 željeznicom / *by* *rail*

 unutarnjim plovnim putovima / *by* *inland waterway*

Izdano od: / *Issued* *by*:...........................................

Datum: / *Date:*..........................Potpis:
/ *Signature*:

Produljeno do: / Extended
until:.............  Produljio: / *By*:
.................

Datum: / *Date:.*......................................
Potpis: / *Signature:* ...........

Primjedbe: / *Remarks*:

Pravilnik, NN 144/2005-2731